पाएं अपने शहर की ताज़ा ख़बरें और फ्री ई-पेपरडाउनलोड करें
आम दिनों की अपेक्षा लॉकडाउन का यह शनिवार शहरी इलाके में बिल्कुल शांति भरा रहा। वाहनों का आवागमन नहीं के बराबर रहा। मोर्चे पर डटी पुलिस भी सख्त दिखाई दी। बहुत ही जरूरतमंद लोगों को यहां शहर में घुसने दिया गया। बिना काम के आने वाले सभी वाहन नाकेबंदी से लौटाए गए।
पुलिस की ओर से सख्ती दिखाने की एक वजह बड़ी संख्या में पुलिस कार्मिकों में हो रहा कोरोना संक्रमण है। बांसवाड़ा कोतवाली के आधे जवान तो सल्लोपाट थाने का पूरा स्टाफ कोरोना संक्रमण से जूझ रहा है। इसके चलते पुलिस बल में अनावश्यक घूमने वाले लोगों को लेकर गुस्सा भी बना हुआ है।
दूसरी ओर सभी कार्यालय बंद होने से भी भीड़ कम दिखी। लॉकडाउन वाली छूट नहीं होने से भी बाजारों में सन्नाटा रहा। सुबह से दोपहर तक शहर की सभी सड़कों पर यही हाल दिखाई दिया। बता दें कि बांसवाड़ा की सड़कों पर लॉकडाउन के बावजूद एक दिन छोड़कर अगले दिन लोगों की भीड़ शहरी इलाकों में बेकाबू हो जाती है।
जुर्माना भी कम रहा
लोगों को आर्थिक दंड की भाषा समझाने के लिए पुलिस की ओर से नाकेबंदी के समीप चालान बनाए जा रहे हैं। शहर के मोहन कॉलोनी, महाराणा प्रताप सर्कल, कस्टम चौराहा, चांदपोल गेट, गांधी मूर्ति, नया बस स्टैंड, खाटू श्याम मंदिर और अन्य जगहों पर नाकेबंदी में डटी पुलिस की ओर से प्रतिदिन 50 हजार से अधिक की जुर्माना वसूली हो रही है, लेकिन शनिवार को सड़कों पर कम वाहनों के बीच यह चालान राशि दोपहर तक करीब 10 हजार के समीप रही। इस सप्ताह में यह अंतर पहली बार दर्ज किया गया।
सेलिंग लाइसेंस है क्या?
लॉकडाउन की नाकेबंदी में बांसवाड़ा-जयपुर रोड पर एक दूध विक्रेता हमेशा की तरह बाइक पर बड़े डिब्बे बांधकर निकला। इसे तैनात पुलिस कर्मचारियों ने रोक लिया। घंटाला निवासी अशोक पंडित ने पूछताछ में दूध बेचने जाने की बात कही। तभी एक जवान ने उससे उसका सेलिंग लाइसेंस मांग लिया। ग्रामीण क्षेत्र का अशोक पुलिस के सवाल से निरूत्तर हो गया। उसे पीछे लौटना पड़ा। बाद में वह तंग गलियों से बचता बचाता लोगों को नियमित दूध की सप्लाई देने गया।
सड़कों पर एंबुलेंस का शोर
शहर में शांति व्यवस्था भले ही रही हो, लेकिन जिला कलक्ट्रेट और हॉस्पिटल परिसर वाले इलाकों में शांति नहीं रही। सूनी सड़कों पर बड़ी संख्या में एंबुलेंस का दौड़ना जारी रहा। कहीं एंबुलेंस से शवों को गंतव्य के लिए रवाना होते देखा गया तो दूसरी ओर गंभीर रोगियों को चिकित्सालय पहुंचाने का सिलसिला बदस्तूर रहा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn